শেঠ হুকুমচাঁদ

**শেঠ হুকুমচাঁদ**, পুরো নাম *স্যার শেঠ স্বরূপচাঁদ হুকুমচাঁদ জি কাসলিওয়াল* (১৮ জুলাই ১৮৭৪ - ১৯৫৯) ছিলেন একজন ভারতীয় শিল্পপতি, যিনি একাধারে ব্রিটিশ ভারতে সফল ও শীর্ষস্থানীয় ব্যবসায়ী। প্রায় পঞ্চাশ বছর ধরে জৈন সম্প্রদায়ের মানুষের নেতৃত্বে বহু সামাজিক কাজে অবদান রেখে গেছেন।

হুকুমচাঁদ ব্রিটিশ ভারতের মারাঠা হোলকার রাজ্যের ইন্দোরে ১৮৭৪ খ্রিস্টাব্দের ১৮ জুলাই জন্মগ্রহণ করেন। তাঁর পূর্বপুরুষ শেঠ পুসাজি ১৭৮৭ খ্রিস্টাব্দের মারাঠা সাম্রাজ্যের ইন্দোরের হোলকার শাসকদের পৃষ্ঠপোষকতায় ইন্দোরে বসতি স্থাপন করেছিলেন । পিতা শেঠ স্বরূপ চাঁদ ছিলেন একজন সফল ব্যবসায়ী। মাতা জাবরি বাই। হুকুমচাঁদ ইন্দোরেই প্রাথমিক শিক্ষা ও ধর্মীয় শিক্ষা লাভ করেন। তিনি উত্তরাধিকারসূত্রে প্রাপ্ত কয়েক লক্ষ টাকার সম্পদকে কোটি কোটি টাকার সম্পদে রূপান্তরিত করেন। জীবদ্দশায় তিনি ধর্মীয় ও সামাজিক সেবায় প্রায় ₹ ৮ মিলিয়ন (৯৫,০০০ মার্কিন ডলার) পরিমাণ অর্থ দান করেন।

তিনি বাল্যকালে মাত্র ৬ বছর বয়সে থেকেই পিতা এবং দুই পিতৃব্য প্রতিষ্ঠিত *ত্রিলোকচাঁদ হুকুমচাঁদ* নামের ব্যবসায়িক সংস্থার সাথে যুক্ত হন এবং লেখাপড়ার শেখার সাথে মাত্র ১৬ বছর বয়সে নিজেই একজন সফল ব্যবসায়ী হয়ে ওঠেন।

তাকে মারাঠা ঐতিহ্যের "হোলকার-শাহী পাগড়ি" (নৌকা আকৃতির মারাঠা পাগড়ি) এবং অঙ্গরাখা (দরবারের পোশাক) পরার সম্মান দেওয়া হয়। এটি সাধারণত প্রথানুসারে মারাঠা, রাজপুত এবং ব্রাহ্মণ সম্প্রদায়ের অভিজাত ব্যক্তি যারা ইন্দোর রাজ্যের দরবারের অংশ ( যেমন, সর্দার , জায়গিরদার, ইস্তামুরাদার এবং মানকারি পদাধিকারীরা) হতেন কেবল তারাই পরতেন।

## শিল্প পথিকৃৎ
হুকুমচাঁদ দেশের শীর্ষস্থানীয় ব্যবসায়ীদের অন্যতম ছিলেন। তিনি আফিম, সোনা, রূপা, তুলা, তৈলবীজ, শস্যের ফাটকাবাজি, লবনসহ নানা পণ্যের ব্যবসা করতেন। মৃলত দেশের বাজার নিয়ন্ত্রণ ছিলেন তিনি। "ভারতের তুলা রাজপুত্র" নামে পরিচিত হুকুমচাঁদের বিদেশেও যথেষ্ট খ্যাতি ছিল। তাঁর মৃত্যুর পর নিউ ইয়র্ক কটন এক্সচেঞ্জ দুই দিনের জন্য বন্ধ ছিল। ভারতের প্রায় সব গুরুত্বপূর্ণ শহরগুলিতে তাঁর ব্যবসায়িক অফিস ছিল। 

তিনি প্রথম স্বদেশী উদ্যোক্তা হিসাবে ইন্দোরে তুলা কল (হুকম চাঁদ মিল এবং রাজ কুমার মিল) এবং কলকাতায় একটি বৃহৎ পাটকল ও লোহার কল প্রতিষ্ঠা করেন। সেকারণে তিনিই ভারতে "বণিক রাজা" হিসাবে স্বদেশী শিল্পের পথিকৃৎ ছিলেন। তিনিই কলকাতায় প্রথম ভারতীয় ব্যবসায়ী যিনি পাটকল স্থাপন করেন।

## সামাজিক অবদান
মহাত্মা গান্ধী এবং অন্যান্য নেতাদের সাথে তাঁর ব্যক্তিগত ভাবে ভালো যোগাযোগ ছিল। ১৯২০ খ্রিস্টাব্দে মহাত্মা গান্ধীর দেশব্যাপী খাদি আন্দোলনের সমর্থক হুকুমচাঁদ ১৯৩১ খ্রিস্টাব্দে মুম্বাইয়ে স্বদেশী আন্দোলনেও নেতৃত্ব দেন। এছাড়াও, তিনি হিন্দি সাহিত্য সম্মেলনকে আর্থিক সহায়তা করেন এবং তিনি মধ্য ভারত হিন্দি সাহিত্য সমিতির সভাপতি ছিলেন।

ধর্মীয় ও সমাজসেবার ক্ষেত্রে তাঁর অতুলনীয় দীর্ঘ ও গৌরবোজ্জ্বল ইতিহাস ছিল। তিনি জৈনদের তীর্থগুলিকে রক্ষা করেছিলেন এবং বেশ কয়েকটি জৈন মন্দির নির্মাণ ও মেরামত করেন। তিনি ইন্দোরে বিখ্যাত কাঁচের মন্দির নির্মাণ করেন।

তিনি নিম্নলিখিত পদে দায়িত্ব পালন করেন:

* দিগম্বর জৈন মহাসভার সভাপতি
* দিগম্বর জৈন তীর্থক্ষেত্র কমিটি
* বোম্বে প্রান্তিক দিগম্বর জৈন সভা
* অসংখ্য ধর্মীয়, সামাজিক ও রাজনৈতিক সংগঠনের সভাপতিত্ব করেছেন

তাঁর প্রভাবে তিনি প্রধান ধর্মীয় ও সামাজিক সমস্যা সমাধান করেছিলেন। তিনি জৈন মুনিদের একজন মহান ভক্ত ছিলেন এবং বেশ কয়েকটি তীর্থে গমন করেন।

শিল্প ও বাণিজ্য ক্ষেত্রে হুকুমচাঁদের অবদানের জন্য ভারতীয় রাজ্যগুলির শাসক, ব্রিটিশ শাসক, ভাইসরয়ের কাছ থেকে ব্যক্তিগত সম্মান লাভ করেন।

১৯১৫ খ্রিস্টাব্দে ব্রিটিশ শাসক তাঁকে রায় বাহাদুর উপাধি প্রদান করে এবং ১৯১৯ খ্রিস্টাব্দে তাঁকে 'স্যার' (নাইটহুড) উপাধিতে ভূষিত করে। গোয়ালিয়রের মহারাজাও তাঁকে খিলাত উপাধি প্রদান করেন এবং ইন্দোরের শাসকরা তাঁকে রাজ্যভূষণ, রাও রাজা এবং রাজ্যরত্ন উপাধিতে ভূষিত করেন। জৈন ধর্ম ও সমাজের প্রতি তাঁর অনন্য সেবার জন্য তিনি দানবীর, তীর্থভক্ত শ্রোমাণি, জৈন ধর্ম ভূষণ, জৈন দিবাকর, জৈন সম্রাট ইত্যাদিতে ভূষিত হন।

তিনি প্রতিষ্ঠা করেন:

* স্যার হুকাম চাঁদ চক্ষু হাসপাতাল
* কল্যাণমাল নার্সিং হোম
* রাজ কুমার সিং আয়ুর্বেদিক
* কাঞ্চন বাই ম্যাটারনিটি হোম
* কাঞ্চন বাই শ্রাবিকাশ্রম
* তুকোজি রাও কাপড়ের বাজার
* বেনারস বিশ্ববিদ্যালয়ের গোশালা, জৈন মন্দির এবং বোর্ডিং হাউস

মহাত্মা গান্ধীর ইন্দ্র ভবন পরিদর্শনের সময়, হুকুমচাঁদ তাকে তার  দিতে রাজি হন।কস্তুরবাগ্রাম গ্রাম নির্মাণের জন্য    ।

তিনি নয়াদিল্লিতে লেডি হার্ডিঞ্জ মেডিকেল কলেজ ও হাসপাতাল নির্মাণের জন্য ৪০০,০০০ টাকা দান করেন। তিনি কৃষকদের কল্যাণে ২০০,০০০ টাকা দান করেন। ১৮৯৯ খ্রিস্টাব্দে দুর্ভিক্ষ মোকাবেলায় এবং ১৯০৩ ও ১৯০৮ খ্রিস্টাব্দে প্লেগ মহামারীর সময় তিনি প্রচুর আর্থিক সহায়তা প্রদান করেন।

## রূপান্তর
পরবর্তী জীবনে, হুকুমচাঁদ দামি পোশাক এবং মূল্যবান রত্নখচিত গহনা পরা ছেড়ে দেন এবং সাধারণ পোশাক-পরিচ্ছদে অভ্যস্থ হন।

## ব্যক্তিগত জীবন
হুকুমচাঁদ চারবার বিবাহ করেন। ১৮৮৬ খ্রিস্টাব্দে প্রথম বিবাহ হয়। প্রথম স্ত্রীর কন্যা রতন বাই-এর বিবাহ হয় উজ্জয়িনীর আরবি লাল চাঁদ শেঠির সাথে। তৃতীয় স্ত্রীর তিন কন্যা ও এক পুত্র হয়। জ্যেষ্ঠ কন্যা তারামতি বাই-এর বিবাহ হয় আজমিরের স্যার শেঠ ভাগ চাঁদ সোনির সাথে। ১৯১৩ খ্রিস্টাব্দের ২৯ মে তার একমাত্র পুত্র আরবি রাজকুমার সিং-এর জন্ম হয়। জৈন সম্প্রদায়ের রত্ন ও গর্ব স্যার শেঠ হুকুমচাঁদ জৈন ১৯৫৯ খ্রিস্টাব্দে প্রয়াত হন।

## আরো দেখুন

* ডেলি কলেজ
* যশবন্ত ক্লাব
* তুকোজিরাও হোলকার দ্বিতীয়
* শিবাজিরাও হোলকার
* তুকোজিরাও হোলকার তৃতীয়
* যশবন্তরাও হোলকার দ্বিতীয়

## তথ্যসূত্র

## বহিঃসংযোগ

* প্রোফাইল: স্যার শেঠ হুকুমচাঁদ । ২৪ জানুয়ারী ২০২৩ তারিখে অ্যাক্সেস করা হয়েছে।
বিষয়শ্রেণী:নাইটস ব্যাচেলর
বিষয়শ্রেণী:ভারতীয় নাইট
বিষয়শ্রেণী:২০শ শতাব্দীর ভারতীয় জৈন
বিষয়শ্রেণী:২০শ শতাব্দীর ভারতীয় ব্যবসায়ী
বিষয়শ্রেণী:ভারতীয় শিল্পপতি
বিষয়শ্রেণী:১৯শ শতাব্দীর ভারতীয় ব্যবসায়ী
বিষয়শ্রেণী:১৯৫৯-এ মৃত্যু
বিষয়শ্রেণী:১৮৭৪-এ জন্ম
বিষয়শ্রেণী:১৯শ শতাব্দীর ভারতীয় জৈন